મોદી સરકાર અગાઉ મનમોહનસિંહની સરકારે દરેક ઘરમાં શૌચાલય તૈયાર કરવા માટે ૩૧ માર્ચ ૨૦૧૨નો લક્ષ્યાંક રાખ્યો હતો. એ વખતે તો ત્યાં સુધી ચર્ચા થતી હતી કે જો નિયમ સમય મર્યાદામાં શૌચાલયોનું નિર્માણ થઈ જશે તો પછી શૌચાલય તૈયાર કરી આપતી અન્ય સરકારી યોજનાઓનો વીંટો વાળી દેવામાં આવશે. જો કે ૨૦૧૦ સુધીમાં જ અંદાજ આવી ગયો કે લક્ષ્યાંક નિયમ સમયમર્યાદામાં કોઈ કાળે પૂર્ણ થાય તેમ નથી. એ સમયે પણ પ્રતિ સેકન્ડે એક ટૉઈલેટ તૈયાર કરવાનું હતું અને સરકાર તેમાં સરેઆમ ઉણી ઉતરી હતી. જો કે ક્ષોભજનક સ્થિતિ તો ત્યારે પેદા થઈ જ્યારે ભારત સંયુક્ત રાષ્ટ્રો દ્વારા નક્કી કરાયેલ નિમ્નતમ વિકાસ લક્ષ્યાંક(મિનિમમ ડેવલપમેન્ટ ગોલ- એમડીજી) પણ ચૂકી ગયો. એ કાર્યક્રમ અંતર્ગત ૨૦૧૫ના અંત સુધીમાં દેશની અડધી વસ્તીને શૌચાલય પૂરાં પાડવાના હતા.